
Termőtestképzésben potenciálisan szerepet játszó, RNS-kötő fehérjét kódoló gének funkcionális jellemzése Coprinopsis cinerea modellszervezetben

A komplex soksejtűség a legösszetettebb biológiai szerveződési szint. Olyan háromdimenziós struktúrákat értünk alatta, melyeket fejlődési program hoz létre. Ilyen struktúrák a gombák körében a termőtestek. A komplex soksejtűség a gombák országában konvergens jelleg, ami egyedülálló az élővilágban; eredetéről azonban keveset tudunk.
Az ősi bazídiumos gombák nem rendelkeztek komplex termőtesttel, hasonlóan ma élő egyszerűbb felépítésű leszármazottaikhoz, mint a Cryptococcus neoformans. Ezen gomba életmenetének ivaros részében fontos szerepet játszanak a Pum1 és Csa2 RNS-kötő fehérjék. A két gén igen konzervált, a termőtestképző gombákban lévő ortológokat viszont eddig még nem jellemezték. A Coprinopsis cinerea (termőtestképző modellszervezetünk) PUM1- és CSA2-ortológjainak expressziós mintázata alapján fogalmaztuk meg azt az evo-devo hipotézist, mely szerint a Basidiomycota kládban a különböző termőtestsejtprogramok a bazídium fejlődési programjából jöttek létre. A hipotézis tesztelésének első lépése a Cc.pum1 és Cc.csa2 gének funkcionális jellemzése.
A CRISPR-Cas9 rendszer segítségével modellszervezetünkben kiütöttük az említett géneket. A szerkesztési eseményeket genomszekvenálással igazoltuk. Megfigyeléseink szerint az egyik mutánsban be sem indul, a másikban pedig a legkorábbi, ún. hifacsomó stádiumban leáll a termőtestképzés. Hősokk-promóterrel meghajtott extra kópiák ektopikus integrációjával a tárgyalt RNS-kötő fehérjéket túltermelő törzseket állítottunk elő. Ezek vizsgálatából kiderült, hogy a túltermeltetés önmagában nem elégséges a termőtestképzés beindításához, viszont optimális tenyésztési körülmények mellett, sötétben nevelve a mutánsok szignifikánsan több termőtestet hoznak, mint a vad típusú törzs. Emellett érdekes termőtest-morfológiákat is megfigyeltünk az overexpressziós törzsekben. A Cc.pum1 deléciós törzs transzkriptomanalíziséből kiderült, hogy többek között a hidrofobingének és a glükánmetabolizmusban szerepet játszó gének alulszabályozódnak, míg az aminosav- és kofaktor-bioszintézisért felelős gének túlműködnek.
Bizonyítottuk a Cc.pum1 és Cc.csa2 gének szerepét a termőtestképzésben; ezzel az eredménnyel kísérletesen megtámogattuk az eddig csak expressziós megfigyelésekre épülő evo-devo hipotézisünket. Reményeink szerint kutatásaink hozzájárulhatnak ahhoz, hogy jobban megértsük az eredetét ennek a megkerülhetetlen evolúciós újításnak, a termőtestképzésnek.



